ராமேஸ்வரம்: மன்னார் வளைகுடா கடல் பலத்த காற்றுடன் கொந்தளிப்பதால் பாம்பன், தனுஷ்கோடி தென்கடல் பகுதி சீற்றத்துடன் காணப்படுகிறது. சிக்னல் கிடைக்காததால் திருச்சி - ராமேஸ்வரம் பாசஞ்சர் ரயில் பாம்பன் பாலம் அருகில் நிறுத்தப்பட்டது. மன்னார் வளைகுடா கடல் பகுதியில் நேற்று முன்தினம் மாலை முதல் பலத்த காற்று வீசுவதோடு, கொந்தளிப்பாகவும் உள்ளது. இதனால் ராமநாதபுரம் மாவட்டம், தனுஷ்கோடி மற்றும் பாம்பன் தென்கடல் பகுதி சீற்றத்துடன் காணப்படுகிறது. தனுஷ்கோடி கரையோரத்தில் 20 அடி உயரத்திற்கு மேல், கடல் அலை சீற்றத்துடன் காணப்படுகிறது. இதனால் நேற்று நாட்டுப்படகு மீனவர்கள் மீன் பிடிக்க செல்லவில்லை. கோடை விடுமுறை என்பதால் தனுஷ்கோடிக்கு அதிகளவில் சுற்றுலாப்பயணிகள் வந்து செல்கின்றனர்.